Υπενθυμίζεται ότι οι αιτούντες άσυλο, έχουν εξαιρεθεί από την υπουργική εγκύκλιο που προβλέπει την ιατροφαρμακευτική περίθαλψη σε πολίτες τρίτων χωρών, μέτορ που προκάλεσε σφοδρές αντιδράσεις, καθώς θέτει σε κίνδυνο την υγεία των αιτούντων άσυλο

Ο Συνήγορος του Πολίτη, με σημερινή παρέμβασή του, καλεί τις αρμόδιες υπηρεσίες να βρουν λύση για την άμεση δωρεάν νοσηλεία του καρκινοπαθή Α.Ν.Α., ο οποίος δεν μπορεί να λάβει δωρεάν ιατρικές υπηρεσίες, καθώς δεν του χορηγήθηκε ποτέ αριθμός ΑΜΚΑ και ακόμα αναμένεται η έκδοση της ΚΥΑ που θα του επιτρέψει να νοσηλευτεί.

Όπως αναφέρεται σε σχετικό δελτίο Τύπου του Ελληνικού Συμβουλίου Προσφύγων, ο Συνήγορος επισημαίνει το κενό νόμου ως προς την ιατροφαρμακευτική περίθαλψη αιτούντων άσυλο, καθώς εκκρεμεί ακόμα η έκδοση της ΚΥΑ που προβλέπει ο νέος νόμος για το άσυλο, και επισημαίνει την αναγκαιότητα εξεύρεσης άμεσης λύσης για τις περιπτώσεις ασθενών που χρήζουν νοσηλείας, με άμεσο κίνδυνο της ζωής τους.

O καρκινοπαθής Α. N. A., ηλικίας 25 ετών, είναι αιτών άσυλο από το Πακιστάν και η ζωή του βρίσκεται σε άμεσο κίνδυνο λόγω της καλπάζουσας μορφής καρκίνου από την οποία πάσχει. Η διοίκηση του Λαϊκού Νοσοκομείου ζήτησε ενημέρωση για την ιατρική κατάσταση του ασθενή, ώστε να προχωρήσουν άμεσα οι εξετάσεις και η δέουσα αγωγή, χωρίς οικονομική του επιβάρυνση. Το ΕΣΠ χαιρετίζει την πρωτοβουλία αυτή, καθώς και την απόφαση της Ομοσπονδίας Ενώσεων Νοσοκομειακών Γιατρών Ελλάδος (ΟΕΝΓΕ) να συνεχίσουν να προσφέρουν τις υπηρεσίες τους «στους ξεριζωμένους από τις πατρίδες τους, από τη φτώχεια, τους πολέμους, την προσφυγιά, σε όλους όσους έχουν ανάγκη είτε έχουν ΑΜΚΑ και ΚΥΠΑ, είτε όχι».

Υπενθυμίζεται ότι οι αιτούντες άσυλο, έχουν εξαιρεθεί από την εγκύκλιο που προβλέπει την ιατροφαρμακευτική περίθαλψη σε πολίτες τρίτων χωρών, και η οποία έχει επικριθεί, καθώς θέτει σε κίνδυνο την υγεία των αιτούντων άσυλο που βρίσκονται στην Ελλάδα. Το Ελληνικό Συμβούλιο για τους Πρόσφυγες καλεί την ελληνική Πολιτεία στην άμεση επίλυση του ζητήματος για τις χιλιάδες των ανθρώπων, μεταξύ των οποίων και παιδιά, που εξακολουθούν να στερούνται το θεμελιώδες δικαίωμα στην υγεία.

ΑΠΕ-ΜΠΕ

Δείτε επίσης:

Το Λαϊκό «υιοθέτησε» νεαρό καρκινοπαθή από το Πακιστάν

Διαβάστε Επίσης:

